Hulp gevra om PTA-tiener op te spoorPhilip Calitz en Abigayle Schoonraad. Die polisie en familie van Abigayle Schoonraad, ŉ 17-jarige skolier aan Hoërskool Overkruin in Pretoria wat vermoedelik Woensdagmiddag ná skool ontvoer is, versoek die publiek se hulp om haar op te spoor. Gunther Schoonraad, Abigayle se pa, het Vrydag aan Maroela Media gesê sy dogter het Woensdag moontlik teen haar wil saam met ŉ 20-jarige man in ŉ voertuig geklim. Die man is aan haar bekend en was ŉ ou vriend. Hy woon in Centurion. Hy het glo Woensdag ŉ voertuig gesteel en na Abigayle se skool gery waar hy vir haar gewag het. “Leerlinge by die skool het gesê hy het sowat ŉ uur lank Abigayle gesmeek om saam met hom te ry, maar sy wou nie,” het Schoonraad gesê. “Sy het uiteindelik seker maar ingestem om hom sy sin te gee.” Schoonraad het gesê sy dogter het beslis nie weggeloop nie, en al haar persoonlike items is nog by hul huis in Kameelfontein.Hy het haar as “dolgelukkig” beskryf. Schoonraad en die polisie versoek die publiek om op die uitkyk te wees vir ŉ wit Renault Scenic met die registrasienommer SBJ 668 GP. Die polisie is ook op soek na Philip Calitz wat hulle moontlik kan bystaan met die ondersoek. Die Sinoville-polisie het Donderdag aan Maroela Media bevestig ŉ vermistepersoon-saak word ondersoek. Mense wat weet waar Abigayle haar mag bevind, of wat ŉ voertuig sien wat by die beskrywing pas, word versoek om Schoonraad by 082 301 9368 of die Sinoville-polisiestasie by 012 543 0800 of 012 543 8800 skakel. Lees ook: Tiener glo by PTA-hoërskool ontvoer